**Pamokos planas**

**„VISUOMENĖ BE KORUPCIJOS“**

**Lietuvių literatūros pamoka, 6 klasės.**

**Skyriaus „Literatūrinės pasakos“ apibendrinimas.**

**Pasiruošimas pasakos apie korupciją kūrimui**

(numatytas dalyvavimas Policijos departamento prie Lietuvos Respublikos vidaus reikalų ministerijos organizuojamame konkurse Tarptautinei antikorupcijos dienai paminėti)

Kaip šeštokai įsivaizduoja pasaulį be apgaulės, korupcijos, kupiną meilės, atsidavimo, pagarbos, sąžiningumo? Kas laukia tų, kurie išsižada šių amžinųjų vertybių? Ir kur slypi visos blogio šaknys? Ar galime visa tai atskleisti per kūrybą – pasaką, sakmę? O gal su humoru?

Būtent apie tai savo kūrybiniuose darbuose pasakoja Panevėžio Rožyno progimnazijos šeštokai ir viliasi, kad jų kūryba pamokys, patars ar bent jau praskaidrins nuotaiką.

**PAMOKOS TIKSLAS:** Įtvirtinti žinias apie literatūrines pasakas ir išmokti sukurti pasaką.

1. Mokiniai pakartos:
* kokie yra literatūrinės pasakos požymiai ir bruožai, kas sudaro vaizduojamąjį pasaulį;
* kuo literatūrinė pasaka skiriasi nuo liaudies;
* kaip kuriamas fantastinio veikėjo paveikslas, kokios priežastys lemia jo charakterio raidą;
* kokias vertybes išaukština literatūrinė pasaka ir ko pamoko;
* kas yra kūrinio perkeltinė prasmė;
* kokia pasakojimo sandara (ekspozicija, veiksmo užuomazga, eiga, kulminacija, atomazga, epilogai ir dialogai).
1. Mokiniai išmoks:
* sąvokas „korupcija“ ir „alegorija“;
* kokiuose kūriniuose alegorija dažniausiai naudojama (pasakėčiose ir pasakose);
* kaip kuriami ir kokie yra alegoriniai veikėjai (lapė – suktumo, kiškis – bailumo alegorija ir kt.);
* kaip pasitelkiant alegoriją sukurti pasaką apie korupciją;
* kokia galėtų būti pasakos apie korupciją prasmė, siužetas, simboliai ir tikslas.
1. Mokiniai gebės:
* sukurti pamokančią ir amžinąsias vertybes išaukštinančią pasaką tema „Korupcija“;
* dirbti grupėse bendradarbiaudami;
* mokytis į pagalbą pasitelkiant Edwardo de Bono „Mąstymo kepurių“ metodą.
1. Mokiniai ugdys(is):
* vertybines nuostatas;
* kritinį mąstymą ir kūrinio analizei būtinus įžvalgumus;
* skaitymo, pasakojimo ir rašymo įgūdžius.

**VERTINIMO/ĮSIVERTINIMO METODAI** **IR KRITERIJAI**:

Užduotys pamokoje atliekamos dirbant grupėse, pasitelkiant E.de Bono „Šešių kepurių“ metodą. Grupių darbą vertina patys mokiniai. Labiausiai patikusi ir taikliausiai kepurės (užduoties) temą atskleidusi grupė gauna aukščiausią balą (10), jis kiekvienam grupės nariui įrašomas kaip kaupiamasis.

**MOKYMO(SI) METODAI:** žodiniai, vaizdiniai, savarankiškas užduočių atlikimas, praktiniai darbai (mokymasis bendradarbiaujant) grupėse, kūrybiniai, E.de Bono „Mokymosi kepurių“ metodas.

**VAIZDINĖS PRIEMONĖS:** vadovėlis (Lietuvių kalbos ir literatūros vadovėlis 6 klasei, serija „Atrask“, I dalis), popierinės šešių spalvų kepurės (pamoką vedant ne nuotoliniu būdu), multimedija (vaizdinės medžiagos peržiūrai), rašikliai, popieriaus lapai.

**GRĮŽTAMOJO RYŠIO BŪDAI:** mokinių atsakymai, grupinių užduočių pristatymai, namų darbai - sukurta pasaka tema „Korupcija“.

**TARPDALYKINĖ INTEGRACIJA:** etikos, socialinių įgūdžių ugdymo(si) pamoka – paieškos atsakymų į egzistencinius klausimus (Kaip įveikti blogį (pvz., korupciją)? Ar už blogus darbus kiekvienas sulaukia atpildo? Ar gėris yra galingesnis už blogį? Ar galime pateisinti blogą elgesį dėl tam tikrų savanaudiškų paskatų? Ar būtina į blogą atsakyti bloguoju ir bausme? Kaip skirti adekvačią bausmę?)

**KAIP PAMOKOJE PASIREIKŠ PERSONALIZAVIMAS**? „Šešių kepurių“ metodas sutelkia mąstymą, sudaro sąlygas kiekvienam individualiai kūrybiškai mąstyti, tuo pačiu padeda geriau bendrauti grupėje, palengvina sprendimų priėmimą.

**PAMOKOJE UGDOMI VAIKO BRANDOS GEBĖJIMAI:**

* Savivertė ir savivoka: mokinys mokosi pasitikėti savo jėgomis, atlieka įvairias kalbines užduotis, stengiasi savitai reikšti savo mintis raštu ir žodžiu. Jaučia atsakomybę už savo ir grupės darbo rezultatus, mokosi padėti kitiems ir bendradarbiauti.
* Socialumas: mokosi kalbėti viešai, perteikti savo ir kitų nuomonę; išklausyti mokytojo ir klasės draugų pastebėjimų apie pasakas, veikėjus, korupciją, vertybes bei kaip kiekvienas juos supranta; mokosi bendradarbiauti ir dirbti grupėje, drauge atlikti užduotis.
* Gyvenimo planavimas: ugdomas poreikis taisyklinga kalba reikšti savo mintis žodžiu ir raštu, aktyviai dalyvauti kalbos mokymosi procese; drąsiai reikšti nuomonę, argumentuoti, vertinti savo ir kitų daromą pažangą.

**IŠPLĖSTINIS PAMOKOS PLANAS**

|  |  |  |  |
| --- | --- | --- | --- |
| **Pamokos laikas/etapai** | **Mokytojo veiksmai** | **Mokinių veiksmai** | **Pastebėjimai** |
| ĮŽANGA | Mokytoja pasisveikina.Aptariami pamokos tikslas ir uždaviniai. | Mokiniai klausosi. |  |
| ŽADINIMAS. ĮRTRAUKIMAS Į DARBĄ. ŽINIŲ APIE APSAKYMĄ KARTOJIMAS | Mokinių klausiama: - Kas yra pasaka?- Kuo literatūrinė pasaka skiriasi nuo liaudies?- Kuo literatūrinė pasaka panaši į liaudies?- Kokie yra literatūrinės pasakos bruožai?- Kokia yra pasakos perkeltinė prasmė?- Kokios vertybės aukštinamos pasakose ir ko jos pamoko?- Koks yra pasakos veikėjas?- Kokios veikėjo savybės yra fantastinės, o kokios – žmogiškos?- Kaip vystosi ir dėl kokių priežasčių kinta literatūrinės pasakos veikėjo charakteris? | Mokiniai atsakinėja į užduodamus klausimus žodžiu. | Mokytoja ne vien klausinėja mokinių, kurie kelia rankas, bet ir klausia vardais, kurie tyli, yra neaktyvūs.Atsakinėti turintis mokinys gali būti renkamas ir burtų keliu – rašikliu „aklai“ duriant į mokinių sąrašą. |
| ĮVADAS Į NAUJĄ TEMĄ. | Diskusija su mokiniais apie vertybes, jų aukštinimą ir paminimą, apie nusižengimus ir blogį, nusikaltimus ir korupciją: kaip jie įsivaizduoja korupciją, kokį asmenį galime vadinti korumpuotu, ar reikia kovoti su korupcija, ar teko patiems girdėti, su korupcijos atvejais susidurti. | Mokiniai klausosi.Diskutuoja apie vertybes, nusikaltimus, korupciją, išsako asmeninę nuomonę bei patirtį. |  |
| PAMOKOS ĮTVIRTINIMAS.VAIZDINĖ MEDŽIAGA. | Mokiniai žiūri trumpą edukacinį filmuką apie korupciją (gali būti STT – Specialiųjų tyrimų tarnybos filmukas #grotelėsužkyšį)​. Aptariama, kas tai yra alegorija (pvz., STT panaudota # grotažymės alegorija, simbolizuojanti kalėjimo grotas), alegoriniai veikėjai, kokius alegorinius įvaizdžius rašytojai naudoja pasakose. | Mokiniai žiūri ir klausosi. |  |
| PRAKTINĖS UŽDUOTYS GRUPĖSE. | Primenama, kaip dirbama pagal E.de Bono „Mąstymo kepurių metodą“: pristatoma kiekviena spalva ir su ja susijusi tema.Mokiniai dirba grupėse.Kiekviena grupė savo atsakymus pristato prieš visą klasę. | Išsiskaičiavę iki šešių (nuotolinėje „Teams“ vaizdo pamokoje panaudojami „Atskirieji kambariai“), mokiniai pasiskirto į šešias grupes, išsirenka kiekvienos grupės kapitoną ir susėda atitinkamai prie stalų.Grupių kapitonai išsirenka vieną iš šešių spalvų kepurių (galima burtų pagalba). Grupės susipažįsta su užduotimis. Grupei įvykdžius užduotį, kapitonas spalvotą kepurę užsideda ant galvos. Užduočių atlikimui skiriama apie 10 minučių. | Mėlynosios kepurės komanda aptaria ir nustato įvertinimo kriterijus, stebi, kaip vyksta darbas, žymisi pastabas ir ruošiasi išvadų pateikimui, apibendrinimui, darbų įvertinimui. |
| PRASMĖS SUVOKIMAS | Balta kepurė. Faktai (apibendrinimas) apie literatūrinę pasaką, korupciją, alegorinius kūrinius ir kt. (susiję su pamokos tema).Geltona kepurė. Pozityvūs dalykai, reiškiniai, mintys, idėjos, vertybės, kurias puoselėja pasakos.Juoda kepurė. Negatyvūs dalykai, reiškiniai, susiję su korupcija bei mintys, idėjos, kilę peržiūrėjus vaizdinę medžiagą apie korupciją.Žalia kepurė. Naujos idėjos – kaip ir kokią galėtume sukurti pasaką apie korupciją, koks būtų jos siužetas, įžanga, kulminacija, pabaiga, kokie veikėjai, ko pasaka pamokytų. Grupė gali sudaryti pasakos apie korupciją rašymo planą.Raudona kepurė. Emocijos, kurias mums sukeltų sukurta pasaka apie korupciją.Mėlyna kepurė. Aiškių įvertinimo kriterijų sudarymas (bent 3 punktai, gali būti su mokytojo pagalba), grupių darbų eigos (jei ne nuotolinė pamoka) ir pristatymų stebėjimas, vertinimas, išvadų pateikimas, refleksija. | Mokiniai dirba savarankiškai grupėse, be mokytojo pagalbos. | Grupės savo darbus pristato būtent kairiau išvardinta kepurių spalvų seka. Tik „Mėlynosios kepurės“ komanda dar prieš grupių atsiskaitymą išvardija vertinimo kriterijus.Mokiniams primenama, kad ir pats pristatymas turi didelę reikšmę vertinant užduočių atlikimą, pasisekimus ir klaidas. |
| APMĄSTYMAS,REFLEKSIJA | Aptariamos užduotys, įvardijamos klaidos. Įvertinama, kas buvo sunkiausia atliekant užduotis, kuri grupė taikliausiai ir tiksliausiai įvykdė užduotis.Paaiškėjus grupei „nugalėtojai“, jos nariai pasveikinami, pagiriami, surašomi kaupiamieji balai. | Grupių darbą įvertina ir reflektuoja „Mėlynosios kepurės“ komanda.Jai suteikiama teisė apklausinėti ir kitus mokinius (apie įgytas naujas žinias, išklausyti nuomonės). Kiekviena grupė įvardija kitą, geriausiai užduotis atlikusią grupę. | Pamokos pabaigoje mokytoja taip pat išsako pastabas ir pastebėjimus, pamoką apibendrina. |

**PAMOKOS REFLEKSIJA**

Šią pamoką suplanavau ir pritaikiau savo ugdomoms 6-oms klasėms (Panevėžio Rožyno progimnazijoje). Atsižvelgdama į mokinių gebėjimus, savijautą ir motyvaciją, temos atskleidimui pagal planą skyriau ne vieną, o dvi iš eilės pagal tvarkaraštį buvusias literatūros pamokas (jas skyrė 10 minučių pertrauka). Pirmoji pamoka buvo skirta daugiau išeitų temų apžvalgai, pakartojimui. O antroji pamoka prasidėjo edukacinio filmo apie korupciją peržiūra (per pertrauką galima paruošti multimediją ir vaizdo medžiagą, tam nereikia eikvoti pačios pamokos laiko). Mokiniai pamoką įvertino teigiamai: jiems ypač patiko žaismingas bei kūrybingas darbas pagal E. de Bono metodą.

Pasiruošimas pamokai: mokomąją medžiagą pasiruošiau iš anksto (edukacinis filmukas bei įdomesnė, išsamesnė informacija apie korupciją). Nors ir ne visa parinkta medžiaga buvo panaudota, bet puikiai pagelbėjo perteikiant ir pritaikant užduotis vaikams. Priešingai nei įsivaizdavau, visai nesudėtinga buvo pamokos uždavinių įgyvendinimui pritaikyti ir panaudoti mokiniams iš tiesų patikusį E.de Bono „Mąstymo kepurių“ metodą. Pamokos eiga buvo gan sklandi, mokiniai laikėsi nustatytos tvarkos, dirbo motyvuotai.

Pamokos eigoje, kuomet buvo dirbama grupėmis, mokiniams palikau visišką valią ir saviraišką. Sudariau galimybę vadinamajai „Mėlynosios kepurės – refleksijos komandai“ užimti mano poziciją: nustatyti ir įvardinti vertinimo kriterijus, stebėti, drąsiai aptarti ir vertinti klasiokų darbą. Komanda lengvai ir noriai įsijautė į „mokytojo“ vaidmenį. Tad jų refleksija po visų grupių pristatymo iš tiesų buvo taikli, be to, labai nuotaikinga, emocinga, nes įtakojo geriausiai užduotis atlikusių mokinių įvertinimui kaupiamaisiais balais. Manau, pamokoje buvo sukurtas puikus, kūrybiškas mikroklimatas, pamokos metu jokios įtampos ar baimės nebuvo, mokiniai dirbo ypač stengdamiesi ir susikaupę, bet tuo pačiu nesusikaustę.

Galimas pamokos trūkumas: mokiniams skirstantis į užduočių atlikimo grupes, gali išryškėti simpatijos ir antipatijos, kai kurie mokiniai gali sulaukti pašaipų ir išankstinio nusistatymo prieš darbą su jais. Tad mokytojui būtina turėti ir priminti darbo tvarkos taisykles.

Autorė: Lietuvių kalbos ir literatūros mokytoja Justė Širmulė.

Ugdymo įstaiga: Panevėžio Rožyno progimnazija.